Anno ab incarnatione Christi DCCCCLXXX, indictione octava, cum sederem ego Sevinus archiepiscopus Senonensis, et circumsederent quidam de coepiscopis nostris cum personis ecclesiæ sanctæ Mariæ Virginis, sanctique Stephani protomartyris, quorum consilio et actu vigor ecclesiasticus vigere debet, venerunt ante nostram præsentiam abbas monasterii Sancti Petri-Vivi et Sancti Saviniani martyris, cum turma monachorum ejusdem ecclesiæ, petentes a nobis ad supplementum victus et vestitus sui et successorum suorum, aliquod augmentum largiri a nobis sibi clementer. Quorum petitionibus, et precibus prædictarum vel prænominatarum personarum consentientes, aurem accommodavimus, et quod petebant, quia suum esse vidimus, concessimus: scilicet altare quod est in pago Senonico, cum villa quæ dicitur Alsonus, in honore sancti Petri dicatum, quod olim domnus Egil, bonæ memoriæ hujus sedis archiepiscopus, eidem ecclesiæ dedit, et litteris firmavit. Item in villa quæ dicitur Sanceias, altare quod est in honore sancti Sanctiani martyris consecratum. Item tertium quod distat a crypta prædicti monasterii quinquaginta dextros, in honore sancti Saviniani martyris et protopræsulis nostri; quartum quoque in pago Pruviense, in villa quæ dicitur Naudus, in honore sancti Lupi consecratum. Ad petitionem igitur Rainardi ejusdem monasterii abbatis, et monachorum ejus, dedimus hæc quatuor altaria, ut ipsi et successores eorum ex omni tempore possideant absque alicujus servitii administratione, et in eis fideles sacerdotes ad serviendum Deo omnipotenti digne constituant. Postulo ergo serenitatem successorum meorum archiepiscoporum, ut sicut cupiunt scripta voluntatum suarum cuncto tempore fieri rata, ita ortographium desiderii mei, fideliumque meorum perenniter servient stabile. Unde et propria manu firmo, roborandumque coepiscopis meis, et fidelibus sanctæ Dei ecclesiæ humiliter deprecor et trado. Præterea violatores hujus privilegii et diminutores, gladio Spiritus-Sancti, nisi resipuerint et satisfecerint quibus damnum datum est, ferimus. Actum in ecclesia Sanctæ-Mariæ et Sancti-Stephani Senonicæ urbis, synodaliter atque feliciter. SEVINUS peccator, archiepiscopus, firmo et sigillo meo munio. ODO Carnotensis archiepiscopus (sic). RAINOLDUS Parisiorum episcopus. MILO Trecarum episcopus. Ego MANASSES Aurelianensis episcopus. THEODORICUS hujus sedis archidiaconus. GRUNERIUS hujus ecclesiæ archiclavis. ALBERICUS Wastinensis archidiaconus. GRIVERIUS cancellarius scripsit.